Na podlagi tretjega odstavka 14. člena Zakona o stvarnem premoženju države in samoupravnih lokalnih skupnosti (Uradni list RS, št. 86/10, 57/12, 47/13-ZDU-1G, 50/14, 90/14-ZDU-1I, 14/15-ZUUJFO in 76/15), 55. člena Uredbe o stvarnem premoženju države in samoupravnih lokalnih skupnosti (Uradni list RS, št. 34/11, 42/12, 24/13 in 10/14) in 16. člena Statuta Občine Markovci (Uradno glasilo slovenskih občin, št. 15/06 in 26/09) je Občinski svet Občine Markovci, na svoji … seji, dne …, na predlog župana sprejel naslednji

**S K L E P**

Občina Markovci ustanovi služnostno pravico dostopa ter hoje in vožnje z vsemi vozili na nepremičninah parc. št. 718/1 in 718/2, obe k.o. (414) Stojnci in sicer na celotni vzhodni strani parcel v širini 3 metrov po v naravi obstoječi poti, v korist služnostnih upravičencev Miroslava in Danice Zelenik, oba stan. Stojnci 59, 2281 Markovci in sicer odplačno.

Nadomestilo za ustanovitev služnostne pravice se določi v višini orientacijsko določene vrednosti, tj. 10,00 €/m².

Številka: 478-0160/2015

Datum:

­­­­­­­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**OBRAZLOŽITEV**

Občina Markovci je dne 10. 12. 2015 prejela vlogo Miroslava in Danice Zelenik, oba stan. Stojnci 59, 2281 Markovci, za ustanovitev služnosti za potrebe dostopa ter hoje in vožnje z vsemi vozili na nepremičninah parc. št. 718/1 in 718/2, obe k.o. (414) Stojnci. Občana prosita za pridobitev služnosti zaradi oteženega dostopa do lastne stanovanjske hiše. V dopisu navajata, da imata registrirano dejavnost BTO-ZELENIK d.o.o., barvanje talnih označb in izvajanje vzdrževalnih del na cestah in sta zaradi oteženega dostopa do hiše omejena pri dostavi potrebnih materialov za opravljanje dejavnosti, kakor tudi zaradi izhoda strojev za opravljanje dejavnosti. V dopisu navajata, da material dostavljajo domov s poltovornim tovornjakom. S služnostjo bi pridobila nov priključek do lastnega zemljišča, s čimer bi jima bila omogočena dostava materialov in normalno izvajanje dejavnosti.

Zaradi namena obeh parcel (ki služita opravljanju dejavnosti javne gasilske službe PGD Stojnci), smo Vaški odbor Stojnci in PGD Stojnci pozvali, da podata svoje mnenje o ustanovitvi služnosti. Tako Vaški odbor Stojnci kot tudi PGD Stojnci sta podala soglasje k ustanovitvi navedene služnostne pravice.

Zakon o stvarnem premoženju države in samoupravnih lokalnih skupnosti (Uradni list RS, št. 86/10, 57/12 in 47/13-ZDU-1G) v prvem odstavku 31. člena določa, da je obremenjevanje nepremičnega premoženja samoupravnih lokalnih skupnosti s stvarnimi pravicami odplačno. V skladu s petim odstavkom se obremenjevanje nepremičnega premoženja samoupravnih lokalnih skupnosti s stvarnimi pravicami izvede z neposredno pogodbo. Ker se služnostna pravica ustanavlja v zasebnem interesu, se ustanovi odplačno.

Nadomestilo za ustanovitev služnosti bo določeno na podlagi orientacijsko določene vrednosti, torej vrednosti, ki se določi na podlagi primerjave vrednosti primerljive služnostne pravice, tj. v višini 10,00 €/m², saj gre za del urejenega medgeneracijskega centra Stojnci.

Uredba o stvarnem premoženju države in samoupravnih lokalnih skupnosti (Uradni list RS, št. 34/11, 42/12, 24/13 in 10/14) v 55. členu določa, da je v pogodbi o ustanovitvi služnosti treba služnost določiti v čim manjšem obsegu, racionalno in gospodarno, tako da čim manj obremenjuje nepremičnino v lasti samoupravne lokalne skupnosti. Glede na navedeno se služnost ustanovi na celotni vzhodni strani parcel v širini 3 metrov po v naravi obstoječi poti.

V skladu s tretjim odstavkom 55. člena uredbe se namera o ustanovitvi služnosti objavi na spletni strani upravljavca najmanj 15 dni pred sklenitvijo neposredne pogodbe in mora biti objavljena najmanj 15 dni.

Na podlagi navedenega predlagam Občinskemu svetu Občine Markovci, da predlog sklepa obravnava in sprejme.

 Milan GABROVEC, prof.

 župan